Россия Федерацияса удж да йӧзӧс социальнӧя доръян министерство сӧгласуйтіс йӧзӧс уджӧн могмӧдан юкӧнын содтӧд мероприятиеяс серти республиканскӧй уджтас

Та йылысь Коми Республикаса Юралысь Вячеслав Гайзерлы юӧртіс Коми Республикалӧн Веськӧдлан котырса Веськӧдлысьӧс вежысь Алексей Старцев. Уджтас збыльмӧдӧм вылӧ артыштӧма 132,2 миллион шайт, на пиысь 119 миллион шайт федеральнӧй сьӧмкудйысь да 13,2 миллион шайт — Коми Республикаса республиканскӧй сьӧмкудйысь.

«Тайӧ уджтасыс отсалас видзны республикаса удж рынокын зумыд серпас, а сідзжӧ кык сюрс гӧгӧр уджалан места. Уджтасын участвуйтысьяс пӧвстын 70 прӧчентысь унджыкыс Инта монокарса кар артмӧдан предприятиелӧн «Интауголь» шахтаса уджалысьяс. Тайӧ организацияыслы канмусянь отсӧгыс оз чинты сылысь уджалан вынйӧрсӧ, уджалан местаяссӧ, а сідзжӧ выль инвесторъяслысь сьӧм юкӧнсӧ позяс прӧстмӧдны горношахтнӧй оборудование выльмӧдӧм вылӧ да проходческӧй да очистнӧй выль комбайнъяс ньӧбӧм вылӧ. «Интауголь» шахта кындзи, уджтасӧ пырӧдчисны сідзжӧ «Комиавиатранс», «Войвывса кӧрт туйлӧн ТХМ-сервис» Коми Республикаын нуан-ваян составъяс могмӧдӧм серти», - пасйис Алексей Старцев, нӧшта тӧдчӧдіс, мый ӧні республикаын пасйӧм уджтӧмалысь лыдыс чинӧ, уджтӧмалан тшупӧдыс сора тӧлысь 13 лун вылӧ лоӧ 1,4 прӧчент.

Таысь кындзи, уджтасса мероприятиеясӧ пырӧ 20 социальнӧй проект, кутшӧмъясӧс кутасны пӧртны олӧмӧ том йӧз. Ӧні вӧзйисны нин татшӧм проектъяс, кыдзи вермытӧм челядькӧд уджалӧм, подӧн ветлысь-мунысьяслы туйяс оборудуйтӧм да сьӧкыда олысь йӧзлы остановочнӧй комплексъяс оборудуйтӧм, пенсионеръяслы прӧст кад коллялӧм котыртӧм.

Инвалидъясӧс уджӧн могмӧдан мероприятиеясын кӧсйӧны участвуйтны 23 организация, кодъяс дасьӧсь корны ассьыныс проектъяс збыльмӧдӧм вылӧ 50 инвалидӧс.

Дінмуса Юралысь тшӧктіс водзӧ нуӧдны федеральнӧй сьӧмкудйысь республикаӧ сьӧм кыскан уджсӧ, сы лыдын отсавны республикаса олысьясӧс уджӧн могмӧдӧмын. «Колӧ водзӧ содтӧд корсьны позянлун кыскыны федеральнӧй сьӧмкудйысь сьӧмсӧ уна сикас канму уджтасъяс да федеральнӧй торъя мога уджтасъяс збыльмӧдӧм вылӧ. Быд кыскӧм шайт отсалас бурджыка сӧвмӧдны да зумыдмӧдны Коми Республикаын экономика», - кывкӧрталіс Вячеслав Гайзер.